PTTGC บวก 3% รับกำไรไตรมาส 2 ดีกว่าคาด โบรกเชียร์ “ซื้อ” เป้า 76 บ.
PTTGC บวกกว่า 3% รับกำไรไตรมาส 2 ดีกว่าคาด โบรกเชียร์ “ซื้อ” เป้า 76 บ. มองราคาหุ้นที่ปรับลดลงสะท้อนความกังวลผลงานช่วงครึ่งปีหลังแล้ว ทำให้เป็นจังหวะที่ดีต่อการเข้าลงทุน
10 ส.ค. 2564

ผู้สื่อข่าวรายงานว่า ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 10.31 น. อยู่ที่ระดับ 60 บาท บวก 2 บาท หรือ 3.45% สูงสุดที่ระดับ 60.25 บาท ต่ำสุดที่ระดับ 58.50 บาท ด้วยมูลค่าการซื้อขาย 1.14 พันล้านบาท

บริษัท หลักทรัพย์ เอเชีย เวลท์ จำกัด ระบุในบทวิเคราะห์ ว่า PTTGC รายงานกำไรสุทธิไตรมาส 2/64 ปรับเพิ่มทั้งจากไตรมาสก่อน และช่วงเดียวกันของปีก่อน โดยบริษัทรายงานกำไรสุทธิไตรมาส 2/64 อยู่ที่ 25,034 ล้านบาท เพิ่มอย่างมีนัยสำคัญเมื่อเทียบทั้งจากไตรมาสก่อน และปีก่อน ซึ่งดีกว่าที่ประเมินไว้เบื้องต้น
ส่วนหนึ่งเป็นผลมาจากการรับรู้กำไรพิเศษจากการขายหุ้น GPSC และกำไรทางบัญชีที่เกิดจากการวัดมูลค่ายุติธรรมจากการจัดประเภทเงินลงทุนส่วนที่เหลือของ GPSC รวมกว่า 17,723 ล้านบาท (หลังหักภาษี) เพียงพอชดเชยการรับรู้ Stock gain (รวมผลจาก Hedging) ที่ลดลง จากไตรมาส 1/64 และผลขาดทุนจากอัตราแลกเปลี่ยน
ด้านกำไรปกติไตรมาส 2/64 ปรับเพิ่มอย่างมีนัยสำคัญเมื่อเทียบปีก่อน และเพิ่มขึ้น 27% จากไตรมาสก่อน เป็นผลมาจากการฟื้นตัวของราคาและส่วนต่างราคาปิโตรเคมี เป็นผลมาจาก Seasonal Demand ของ Polyester และ SM เป็นปัจจัยหนุนส่วนต่างราคาผลิตภัณฑ์ในกลุ่มอโรเมติกส์ ทำให้บริษัทรายงาน P2F Margin อยู่ที่ 181 เหรียญต่อตัน เพิ่มขึ้น 27% จากไตรมาสก่อน และเพิ่มขึ้น 3% จากปีก่อน และมี EBITDA Margin อยู่ที่ 12% เพิ่มขึ้นเมื่อเทียบกับ 1% และ 7% ในช่วงไตรมาส 2/63 และไตรมาส 1/64 ที่ผ่านมา
ด้านธุรกิจโอเลฟินส์ และ Derivatives ราคา PE ยังได้รับแรงหนุนจากราคาน้ำมันดิบ และอุปทานในตลาดที่ยังคงมีอยู่อย่างจำกัดทำให้บริษัทยังคงรักษาระดับ EBITDA Margin ที่ 26% เท่ากับไตรมาส 1/64
ส่วนผลประกอบการของกลุ่มปิโตรเคมีที่แข็งแกร่ง เพียงพอชดเชยธุรกิจการกลั่นที่ยังคงได้รับผลกระทบจาก Crude Premium ที่ปรับเพิ่ม ทำให้บริษัทรายงาน Market GRM อยู่ที่ 2.0 เหรียญต่อบาร์เรล เพิ่มขึ้นเมื่อเทียบกับ 2.3 เหรียญต่อบาร์เรล และ 3.2 เหรียญต่อบาร์เรล ในช่วงไตรมาส 2/64 และไตรมาส 1/64 ที่ผ่านมา
อย่างไรก็ตาม ราคาหุ้นที่ปรับลดลงกว่า 15% ในรอบ 3 เดือน เชื่อว่าสะท้อนความกังวลต่อแนวโน้มผลประกอบการในช่วงครึ่งปีหลังที่คาดว่าจะปรับลดลง จนทำให้ปัจจุบันราคาหุ้นกลับมาซื้อขายอยู่ที่ 0.78 เท่า PBV เท่านั้น มองเป็นจังหวะที่ดีต่อการเข้าลงทุน ทำให้ยังคงแนะนำ “ซื้อ” ราคาเป้าหมาย 76 บาท